**2-Amussu Alsawi (Talsawit)**

**1-Tadra d unamek n wawal « Humanisme », « Talsawit »**

1-1-Deg tutlayt tafransist

« Humanisme » d awal, yefruri-d seg wawalen ilatiniyen :

-Homo-------homme

-Humanus------humain

-Humanitas------humanité

Deg tallit n teglest « Humanitas » yemmal-d ayen akk yessalayen azal n umdan ɣef wiyaḍ**.** Ma d awal “Humanisme” s timmad-is, iban-d i tikkelt tamezwarut, deg useggas 1765, deg uɣmis “Ephémérides du citoyen”. Yemmal-d tayri n talsa.

1-2-Deg tutlayt taqbaylit, “Talsawit” tekka-d seg wawalen “ales” akked “Talsa” i d-yefrurin deg uzar (LS).

**2-Tabadut n telsawit**

1-Asegzawal n tkadimit tafransist, deg tezrigt-is tis 9, i d-yeffɣen deg useggas 2011, yefka-yas tabadut-a: *“D axemmem yefkan azal i umdan, yerra-t deg uswir unnig. Iswi-s d amhaz akked uqader n umdan*”[[1]](#footnote-1).

2-Asegzawal aseklan (Le dictionnaire du Littéraire), yefka-yas tabadut-a (2006:284): *“Talsawit d yiwen n umussu aggag i d-wwin yilsawiyen n tleslalit[[2]](#footnote-2). D amussu afalsafi yerran ales d leεbar am wakken yettnadi tilelli d usnerni n tzemmar n yal yiwen”.*[[3]](#footnote-3)

**3- Imenzayen igejdanen n umussu Alsawi**

S umata, imenzayen ɣef wacu sbedden yilsawiyen adasil-nsen yella-d mgal wayen yettidir umdan deg tallit talemmast am tukksa n tlelli d tmussni. Igejdanen deg-sen d wi:

-Amdan d iswi maci d allal, ɣur-sen ulac i yelhan i tmuɣli am umdan imi yif akk ayen yellan.

-Amdan d ilelli, yesεa azref akken ad yefren abrid ara yawi, ayen i ad as-yehwan war aḥettem.

-Amdan ila tizemmar akken ad yesnerni iman-is s yiman-is, yerna deg taɣulin yemgaraden.

-Taglest d tmussni d tiεwinin neɣ d iberdan ifazen i umhaz. Ilsawiyen rran azal i teglest, d acu kan ilaq ad yili s wudem uzɣin, dɣa tewwi-d ad fernen kan deg-s, ayen yelhan.

-Iswi agejdan n umussu Alsawi d akken talsa ad tedder akken tuklal: leqder, tamussni akked tlelli.

**4- Talalit d umhaz n umussu Alsawi (Anda d melmi i d-ilul? Amek yemhaz?)**

Taftilt tamezwarut n telsawit tella-d, di tmurt n Telyan (Lurup), deg lqern wis 14. Aya ɣef ufus n umussnaw ameqqran “Pétrarque” (1304-1374). Aneggar-a d amezwaru yerran lwelha-s ɣer usekles yellan ɣef yidɣaɣen iqburen n temdint n “Rome”, am wakken yettnadi ad asen-yettunek wazal i yirusfusen[[4]](#footnote-4) iqburen s tezrawt n tadra-nsen.[[5]](#footnote-5)Ayen yessaɣen ugar tikti-ya d aɣelluy n tgelda tabizantit ɣef ufus n yiterkiyen, deg useggas 1453. Anect-a yegla-d s trewla n watas n yimussnawen seg temdint “Constantinople”[[6]](#footnote-6), ɣer tmurt n Telyan, yerna glan s wayen sεan akk d agerruj, gar-asen irusfusen d yidlisen. Mi wwḍen yimussnawen-a, ufan aṭas n tallelt sɣur imezdaɣ, ladɣa imerkantiyen. Amedya tawacult n “Laurent de Médicis”, deg temdint n “Florence”.

Seld Telyan, talsawit tḥuza tamurt n “Lalman”, s wayen yexdem Johannes Reuchlin. Amussnaw-a yeffeɣ-d s tekti tamaynut d akken iḍrisen iεebriyen i teggdel taklist, imir-nni, ttekkan deg tgemmi tadelsant n umdan neɣ n talsa s umata. Syin talsawit tban-d, deg “Irlanda”, s uflali n tektiwin n “Erasme”, dɣa yezɣen tarrayt tessemras teklist, deg usegzi akked useqdec n ddiyana tamasiḥit. Netta yettwali d akken tewwi-d ad tili tefses deg uselmed-is (la tolerance religieuse). Tiktiwin-a akk timaynutin i d-wwin yilsawiyen, rnant caεent ugar s umhaz n wallalen n tira d useẓreg n yidlisen (imprimerie), s ufus n “Gutenberg”. Syin amussu alsawi, yuɣ amkan deg Fransa, s ttawil n tegrawliwin xedmen, deg tallit n udabu n ugellid (François 1). Deg useggas 1530, talsawit tessaɣ akk tamurt n Lurup, yerna deg taɣulin yemgaraden.

**5-Tazrirt n telsawit deg unnar n tsekla d taɣulin- nni****ḍen**

Seg tama, talsawit tewwi-d axemmem amaynut yerran ccan i umdan acku tefka-as azref n tlelli d tmussni. Seg tayeḍt, tban-d deg tallit n tleslalit yettuneḥsaben d asaka gar tallit talemmast akked tallit tamaynut. S waya ihi, tamurt n Lurup tegra isurrifen d imeqqranen ɣer zdat imi aṭas n unerni i d-yellan, yerna deg taɣulin yemxalafen:

**1-Tasekla**

Amussu alsawi yewweḍ taqacuct, deg tallit n François 1 (Fransa). Imir amaru yesεa azal meqqren, deg tmetti, ttwalin-t am ticki d imceyyeε ar ubrid n swab d tẓuri. Agellid-a yefka akk allalen d tegnatin i ilaqen i umaru d tsekla armi i ad as-ssawalen “Ababat n tsekla”[[7]](#footnote-7). Gar wayen yexdem:

-Leddi n temkerḍit tageldant, deg useggas 1521, d taɣerfant imi yal yiwen Yezmer ad yerzu ɣer-s akken ad d-yegmer tamussni.

-Asaḍuf n 1536: yettḥettim ɣef yal taẓrigt tikci n yiwen n udlis i temkerḍit-nni tageldant, send ad t-tessẓreg ula i medden. S wakka tamkerdit-a teccur s lemɣawla, yerna d tamerkantit.

**2- Tasreṭ**

Abeddel, deg taɣult n ddin, yettban-d ugar deg wayen yexdem Erasme akked Luther. Amezwaru s usufeɣ n udlis “Eloge de la folie”, deg 1059, yegla-d s tefses n ddin d tlelli tadeyyanit. Wis sin daɣ yessufeɣ -d adlis “Les 95 thèses de Wittenberg” deg 1517 ideg yezɣen iɣella n teklist i yeznuzun le3fu s yidrimen; aya yegla-d n tallit n “Protestantism”.

**3-Tussna**

Aṭas n tezrawin i d-yennulfan am deg tezrawin ɣef tfekka n umdan; Galilée yesnulfa-d ismaqalen s way-s ttmuqulen imaḍalen-nniḍen; asnulfu n tkarḍiwt taraklant sur Fra Mauro, deg lqern wis 15; deg 1543, Nicolas Copernic yeffeɣ-d s tekti tamaynut d akken lqaεa tettezzi I yiṭij macci akken nwan yakan (amaḍal itezzi i lqaεa).

**6- Imyura Ilsawiyen**

Imyura Ilsawiyen uran aṭas deg yisental-a: idles, asegmi, tayri, agama, tumert d unecreḥ akked umyiten. Ma deg uɣanib, ad ten-naf ssemrasen ugar inzan, tunuɣin n tesnukyest, tukkisin seg “la Bible” akked usdekwel n yimeɣri[[8]](#footnote-8) .Tiwsatin smenyifen d tamedyazt, ungal, inzan akked tmezzuyt[[9]](#footnote-9).Gar yilsawiyen yettwassnen, ad d-nebder:

**Joachim Du Bellay (1522-1556)**

“L’Olive”, “Les Antiquités de Rome”, “Les regrets”

**Thomas More (1478-1535)**

“Utopie” 1516

**François Rabelais (?-1553)**

“Pantagruel” 1532, “Gargantua” 1534, “Le Tiers Livre” 1546.

**Michel de Montaigne (1533-1592)**

“Essais” 1580, “Journal de voyage en Italie” 1581.

1. « Mouvement de pensée qui prend l’homme pour fin et valeur suprême, qui vise à l’épanouissement de la personne humaine et au respect de sa dignité ». [↑](#footnote-ref-1)
2. La renaissance. [↑](#footnote-ref-2)
3. « Humanisme est un mouvement intellectuel porté par les lettrés, les « Humanistes » de la Renaissance. Un courant philosophique qui considère l’homme comme la mesure de toute chose et revendique pour chacun la possibilité de développer librement ses facultés » [↑](#footnote-ref-3)
4. Les manuscrits. [↑](#footnote-ref-4)
5. Etude philologique : étude de genèse des textes antiques. [↑](#footnote-ref-5)
6. D tamdint n « Istanbul » n tura. [↑](#footnote-ref-6)
7. -Le père des Lettres. [↑](#footnote-ref-7)
8. Interpellation du lecteur. [↑](#footnote-ref-8)
9. Essaie. [↑](#footnote-ref-9)